На основу члана 200. став 6. Устава Републике Србије,

Влада, уз супотпис председника Републике, доноси

У Р Е Д Б У

О ИЗМЕНАМА И ДОПУНАМА УРЕДБЕ О МЕРАМА

ЗА ВРЕМЕ ВАНРЕДНОГ СТАЊА

Члан 1.

У Уредби о мерама за време ванредног стања („Службени гласник РС”, бр. 31/20, 36/20, 38/20, 39/20, 43/20, 47/20, 49/20, 53/20, 56/20 и 57/20), у члану 1а став 1. тач. 1) и 2) после речи: „изузев петком од 04 до 07 часова” тачка и запета замењују се запетом и додају се речи: „ради куповине намирница, као и уторком, петком и недељом у периоду од 18 часова до 01 час наредног дана, у трајању од 30 минута, у пречнику до 600 m удаљености од места пребивалишта, односно боравишта;”.

У тачки 3) број: „17” замењује се бројем: „18”.

После става 6. додаје се нови став 7. који гласи:

„Забрана кретања на јавним местима утврђена у овом члану не примењује се на грађевинске раднике ангажоване на прописно пријављеним градилиштима нискоградње и високоградње.”

Досадашњи став 7. постаје став 8.

После става 8. додају се ст. 9. и 10. који гласе:

„Слепа, слабовида, глува или наглува лица, као и лица која се услед постојања сличних оштећења не могу кретати самостално, могу се кретати у пратњи једног пратиоца, у време када је у складу са одредбама овог члана излазак лица дозвољен.

Забрана из става 1. тач. 1) и 2) овог члана не односи се на лица која су изабрана, постављена или запослена у државном органу, органу аутономне покрајине или органу јединице локалне самоуправе ако је њихове присуство потребно за рад надлежних државних органа, органа аутономне покрајине или органа јединице локалне самоуправе и ако су примењене све превентивне мере које се односе на спречавање ширења заразне болести COVID-19 изазване вирусом SARS-CoV-2 (држање социјалне дистанце, дезинфекција и употреба заштитних средстава тј. маски и рукавица). На захтев надлежног државног органа, органа аутономне покрајине или органа јединице локалне самоуправе Министарство унутрашњих послова ће тим лицима издати посебну дозволу за кретање.ˮ

Члан 2.

После члана 3а додаје се члан 3б, који гласи:

„Члан 3б

У циљу реализације мера из чл. 2. и 3. ове уредбе, спречавања ширења заразне болести COVID-19 изазване вирусом SARS-CoV-2, а норочито масовног неовлашћеног преласка државне границе ван места граничног прелаза, налаже се привремено заузеће на земљишту, које је у својини правних и физичких лица, уз граничну линију са Републиком Северном Македонијом и Републиком Бугарском.

Ширина појаса за привремено заузеће, односно површина земљишта утврђена је Елаборатом за запречавање државне границе са Републиком Северном Македонијом и Елаборатом за запречавање државне границе са Републиком Бугарском.

Решење о привременом заузећу из става 1. овог члана на предлог Републичке дирекције за имовину Републике Србије доноси Министарство финансија и оно је коначно даном доношења.

Министарство финансија покреће и води поступак за доношење решења из става 3. овог члана, у складу са чланом 95. став 1. закона којим се уређује општи управни поступак.

Решење из става 3. овог члана доставља се странкама у поступку, у складу са чланом 78. закона којим се уређује општи управни поступак.

Реализација мера из става 1. овог члана може се спроводити сукцесивно, односно по фазама.”

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 53-3257/2020

У Београду, 20. априла 2020. године

В Л А Д А

|  |  |
| --- | --- |
| ПРЕДСЕДНИК РЕПУБЛИКЕ  Александар Вучић | ПРЕДСЕДНИК ВЛАДЕ  Ана Брнабић |